                                             România fascinantă
1. Informații generale

	România este un stat situat în spațiul carpato-danubiano-pontic din Europa Centrală, care se învecinează cu Bulgaria la sud, Serbia la sud-vest,  Ungaria la nord-vest, Ucraina la nord și est, Republica Moldova la est, iar Marea Neagră se află  la sud-est.  Numele de “România”  este derivat  din  “român”, cuvânt care provine  din latinescul romanus (având semnificația de cetățean al Romei).
  	În cursul istoriei, diferite porțiuni din teritoriul actual al României au fost sub ocupația Imperiului Roman, Imperiului Otoman, Imperiului Rus și Imperiului Austro-Ungar.
 	România a  apărut ca stat în anul 1859, prin dubla alegere a lui Alexandru Ioan Cuza ca domn în Moldova şi Ţara Românească. Marele domnitor a realizat reforme îndrăzneţe pentru  modernizarea Principatelor Unite, precum reforma agrară şi cea electorală, pe care le-ar fi continuat cu siguranţă, dacă  nu ar fi fost obligat să abdice în 1866, în favoarea lui Carol de Hohenzollern–Sigmaringen. 
 	Numele oficial de  România a fost adoptat prin Constituţia  din 1 iulie 1866, iar regimul politic a devenit  de  monarhie constituţională.
	România şi-a proclamat independenţa faţă de Poartă pe 9 mai 1877, opţiune  fundamentală  apărată  pe  câmpul de  luptă (Plevna, Smârdan, Rahova, Vidin).  Noua situaţie creată  este recunoscută pe plan mondial prin Tratatul de pace de la San Stefano (1878), care consfiinţea totodată autoritatea României asupra Dobrogei, însă teritoriile Cahul, Bolgrad şi Ismail din sudul Basarabiei (retrocedate Moldovei în 1856 prin Tratatul de la Paris) sunt încorporate Imperiului ţarist. 
 	În anul 1918, Transilvania, Bucovina și Basarabia s-au unit cu România, formând România Mare (295.641 km2), până în ajunul celui de-al Doilea Război Mondial (1940), când, sub presiunea Germaniei naziste, a cedat teritorii Ungariei (nord-estul Transilvaniei), Bulgariei (Cadrilaterul) și Uniunii Sovietice (Basarabia, Herța și Bucovina de Nord).
  	Organizarea lumii postbelice (regimul politic şi trasarea frontierelor) a fost decisă de puterile aliate încă  de  la Conferinţa de la Yalta (4-11 februarie 1945)  și  Conferinţa de la Postdam (17 iulie-2 august 1945), urmate de  Tratatul de pace de la Paris (semnat în 10 februarie 1947), prin care România a recuperat Transilvania de Nord din teritoriile cedate.
	În istoria românilor, data de 1 decembrie 1918, când s-a realizat Marea Unire prin  reîntregirea teritoriul românesc cu Transilvania, reprezintă o etapă importantă în lupta pentru unitate națională, fapt care justifică stabilirea pe 1 decembrie a Zilei Naționale (prin legea nr. 10 din 31 iulie 1990).
   	După înlăturarea regimului comunist (1989) și instaurarea unui regim democratic, România a devenit republică semi-prezindențială, care  a aderat la NATO (2004) și la Uniunea Europeană (2007). 
 	România are diverse tipuri de unități acvatice (fluvii și râuri, lacuri, ape subterane, ape marine) și beneficiază de o diversitate a formelor de relief (35% munți, 35% dealuri și podișuri și 30% câmpii) .
  	Pe teritoriul României, Munții Carpați au o lungime de 910 km și o altitudine maximă de 2544 m (vârful Moldoveanu din Munții Făgăraș), având la exterior un inel de dealuri (Subcarpații și Dealurile de Vest). În est și sud se află patru podișuri (Moldovei, Dobrogei, Getic, Mehedinți), iar în sud și vest se întind două mari câmpii (Câmpia Română și Câmpia de Vest), Delta Dunării fiind cea mai joasă regiune a țării (sub 10 m altitudine).
 	România are o climă temperat-continentală și o suprafață de  238 391 km², la care se adaugă 23 700 km² din platforma Mării Negre.  Este al nouălea stat din UE  după suprafața teritoriului și al șaptelea  după numărul populației (peste 20 milioane de locuitori).
	Din punct de vedere al organizării administrativ-teritoriale, România are 2 685 de comune, 263 de orașe și  41 de județe, la care se adaugă municipiul București.
  	Pentru optimizarea dezvoltării economice, în anul 1998  s-au înființat opt regiuni de dezvoltare (Nord-Vest, Nord-Est, Sud-Vest, Sud-Est, Sud, Vest, Centru, București și Ilfov), nu sunt unități administrativ-teritoriale, nu au personalitate juridică, fiind rezultatul unui acord liber între consiliile județene și cele locale.

2. Orașe din România
 	Municipiul București  este capitala României, fiind cel mai mare  oraș al țării, atât ca suprafață (228 km2) cât și ca populație (peste  2 milioane de  locuitori).  Este situat în Câmpia Vlăsiei, la o altitudine de 80-90 m, pe râurile Dâmbovița și Colentina. 
 	Datorită albiei cu meandre, ușor înclinată, cursul râului Colentina a fost transformat într-o salbă de lacuri: Mogoșoaia, Străulești, Grivița, Băneasa, Herăstrău, Floreasca, Tei, Plumbuita, Fundeni, Pantelimon I, Pantelimon II, Cernica. În centrul capitalei a fost creat artificial Lacul Cișmigiu, care este înconjurat de parcul omonim, iar în partea de sud-vest  se află Lacul Văcărești, zona fiind considerată   și  “Delta Capitalei”, având din 2016  regimul  de arie naturală protejată, devenid primul parc natural urban din România. 
  	Grădina Cișmigiu a fost realizată după planurile arhitectului german Carl F. W. Meyer, fiind inaugurată în anul 1847. În afară de Cișmigiu, Bucureștiul mai are două parcuri mari: Parcul Herestrău (cu Muzeul Satului) și Grădina Botanică, cea mai mare din România (cu peste 10 000 de specii de plante).
  	Referitor la istoria Bucureștiului,  se pot menționa următoarele informații:
 -a fost menționat pentru prima oară la 21 septembrie 1459 într-un act emis de către Vlad Țepeș, domn al Țării Românești;
- a fost ales  la 14 octombrie 1465 de către Radu cel Frumos ca reședință domnească;
- în perioada  1558–1559, la Curtea Veche a fost  construită Biserica Domnească, ctitorie a domnului Mircea Ciobanu;  
- în 1659, sub domnia lui Gheorghe Ghica, capitala Țării Românești a fost mutată de la Târgoviște la București, unde apar primele drumuri pavate cu piatră de râu(1661);
- se înființează prima instituție de învățământ superior, Academia Domnească (1694); 
- în 1702, sub domnia lui Constantin Brâncoveanu, a fost  construit Palatul Mogoșoaia,edificiu în care astăzi se află Muzeul de Artă Feudală Brâncovenească;
- în 1704, la inițiativa spătarului Mihai Cantacuzino,  a fost construit Spitalul Colțea,  care a fost avariat ulterior într-un incendiu și un cutremur, fiind  reconstruit în 1888; 
- în  1862, Bucureștiul a devenit capitala Principatelor Unite  sub domnia lui Alexandru Ioan Cuza.
 	În perioada interbelică, Bucureștiul cunoaşte o dezvoltare urbanistică importantă, fiind cunoscut ca "Micul Paris"- datorită influențelor franceze în cultură și arhitectură. 
 	La o analiză comparativă în timp, se poate face o trimitere sugestivă la cele șapte coline ale Romei, Bucureștiul fiind construit pe șapte dealuri, și anume: Dealul Spirii, Dealul Mitropoliei, Dealul Cotrocenilor, Dealul Arsenalului, Dealul Filaretului, Colina Radu Vodă și Dealul Văcărești.
 	Bucureștiul este un oraș care a fost modernizat  permanent - prin aplicarea unor inovații tehnice și tehnologice (iluminatul cu petrol lampant, prima linie de tramvai, iluminatul electric, primele linii telefonice) și realizarea unor instituții de interes (Teatrul Național, Societatea Academică, Societatea Filarmonică, Universitatea din București, Ateneul Român, Banca Națională). 
 	Alte vestigii istorice importante din București:
● Curtea Veche este o cetate medievală  importantă, care a fost  construită în timpul domniei lui Vlad Țepeș  pentru protecția Curții Domnești  într-un centru fortificat. 
● Curtea Nouă sau Curtea Arsă a fost construită în anul 1776 de către Alexandru Ipsilanti, fiind grav afectată de incendii și cutremure, în prezent putându-se observa doar o parte din ziduri și pivnițe.
● Hanul lui Manuc este un important monument istoric și de arhitectură, care a fost construit în primul deceniu al sec XIX de către marele negustor Manuc-bei.
● Foișorul de Foc a fost construit în 1890, după planurile arhitectului George Mandrea,  la doi ani de la demolarea precedentului turn, denumit Turnul Colței (construit în 1715). Este o clădire de 42 metri înălțime, situată la intersecția străzii Traian cu bulevardul Regele Ferdinand,  care în trecut a fost utilizată ca turn de observație pentru apărarea împotriva incendiilor, iar din 1963 a fost transformată într-un Muzeu al Pompierilor.
● Palatul Ghica este un edificiu important din București, care  a fost construit în stil neoclasic,  în anul 1882, de către domnitorul Grigorie Dimitrie Ghica.
● Palatul Știrbei din Buftea a fost construit în stil neoclasic, în perioada 1850-1863, de către domnitorul Barbu Dimitrie Știrbei și fiul său, Alexandru Barbu  Știrbei, fiind realizat după planurile  arhitectului Joseph Hartl, cu mențiunea că lucrările au fost supervizate de Michel  Sanjouand, care a construit și Palatul Știrbei de pe Calea Victoriei din București.
● Palatul Cotroceni a fost construit de către Principele Carol I în incinta Mănăstirii Cotroceni ,  pentru a-i servi  ca reședință oficială. Construcția palatului a început în anul 1888, fiind  realizat în stil clasic venețian, după planurile arhitectului Paul Gottereau. În prezent, Palatul Cotroceni  este sediul Președinției României, o parte a palatului fiind deschisă publicului din 27 decembrie 1991, când a fost inaugurat Muzeul Național Cotroceni. 
 	Din punct de vedere administrativ, Bucureştiul este împărţit în 6 sectoare, fiecare fiind administrat de  către un primar de sector, iar pe ansamblu, de primarul general.
  	Sediul Guvernului se află în Palatul Victoria,  care a fost construit în perioada 1937-1944 după planurile arhitectului Duiliu Marcu, însă, din cauza distrugerilor provocate de bombardamentul din 1944, lucrările au fost reluate și finalizate în 1952.  În anul  2004, Palatul Victoria a fost inclus în Lista monumentelor istorice.
 	Palatul Parlamentului, cunoscut înainte sub numele de Casa Poporului, este cea mai mare clădire din Europa și a doua ca mărime din lume (după Pentagon), având o suprafață desfășurată de 330 000 m2, o înălțime de 86 m (92 m sub pământ), 18 nivele (9 sunt subterane), aproximativ 1000 încăperi, dintre care 440 birouri, peste 30 de săli și saloane, 4  restaurante, 3 biblioteci, o sală de concerte,  două parcări subterane etc.
 	Clădirea  face parte din așa-numitul “Proiect București” al cuplului Ceaușescu pentru reconstruirea capitalei după cutremurul din 1977, fiind organizat un concurs la nivel național – care a fost câștigat de Anca Petrescu, o tânără arhitectă de numai 28 de ani. 
 	Șantierul propriu-zis a început în anii 1980 cu demolarea a peste 7 km² din vechiul centru al capitalei și relocația a peste 40.000 de oameni din această zonă, o parte din biserici fiind mutate în spatele blocurilor construite de-a lungul Bulevardului Unirii.
 	În prezent, Palatul Parlamentului reprezintă o mare atracție pentru turiști, fiind și clădirea în care se află Muzeul Național de Artă Contemporană.

 	Cluj-Napoca este municipiul de reședință al județului Cluj, având o altitudine de 330-340 m, o  suprafață de 179,5 km²  și o populație de 323 108 locuitori (la nivelul anului 2017). 
 	Orașul este  situat pe văile râurilor  Someșul Mic  și  Nadăși, fiind străjuit de dealuri împădurite sau plantate cu pomi fructiferi: Dealul Feleacului (739m), Peana (832 m), Săvădisla (759 m), Dealul Hoia (506 m), dealul Gârbăului (570 m) etc.  
 	În interiorul orașului se află Dealul Calvaria și Dealul Cetățuia, pe amplasamentul cărora sunt importante obiective istorice și turistice de interes național: fortificația de la Cluj-Mănăștur (secolul al XI-lea), biserica romano-catolică Calvaria (cu hramul Sfânta Maria) și garnizoana orașului (secolul al XVIII-lea). 
 	Denumirea de  Cluj provine din latinescul Castrum Clus folosit în secolul al XII-lea  pentru a desemna cetatea orașului medieval din acest loc, iar numele de Napoca este de origine dacică și a fost adăugată prin Decretul Consiliului de Stat nr. 194 din 16 octombrie 1974.
 	Referitor la istoria Clujului,  se pot menționa următoarele informații:
- a apărut pentru prima dată în documente în 1173 cu numele de Clus, iar apoi cu numele de Castrum Clus (1175) sau Castrenses de Clus (1213)
- în anul 1241, orașul a fost distrus complet de către tătari, iar pentru refacerea sa regalitatea a adus coloniști germani din Renania și Saxonia
- în anul 1316, Carol Robert a ridicat orașul la rangul de “civitas”, dându-i largi privilegii, iar în 1405, împăratul romano-german Sigismund de Luxemburg a acordat orășenilor dreptul de a ridica fortificații, care a permis împrejmuirea orașului cu ziduri puternice, înzestrate cu turnuri și bastioane, unele putând fi văzute și în prezent
-după  anul 1541, când centrul Ungariei a fost transformat în pașalâc, Transilvania a devenit principat autonom sub suzeranitatea Porții, orașul  Cluj rămânând  cel mai important centru economic, politic și cultural 
-în anul 1550, Kaspar Helth a înființat la Cluj o mare tipografie, iar în 1581, la mănăstirea franciscană s-a înființat  o academie cu trei facultăți: teologică, filosofică și juridică 
-după anul 1688, Transilvania a intrat sub dominația habsburgică, iar în 1711  sub dominație austriacă 
-orașul a fost devastat de incendii în anii 1601, 1655 și 1697, iar în 1719 a fost  o epidemie de ciumă. 
-în urma tratatului de la Viena din 1940, partea de nord a Transilvaniei a fost cedată Ungariei horthyste,  fiind eliberată în 1944 de trupele române și sovietice
 În  orașul Cluj au trăit și s-au format personalități românești de seamă, ca: Ioan Piuariu Molnar, primul medic român reprezentant al iluminismului și au studiat Gheorghe Șincai, Petru Maior, Gheorghe Lazăr, Gheorghe Barițiu, Avram Iancu etc. 
 	Municipiul Cluj-Napoca este cel mai  important centru academic, cultural și economic din Transilvania, care a fost ales, în anul 2015,   Capitala Europeană a Tineretului.

 	Municipiul Iași este reședința județului Iași și principalul centru economic și cultural din Moldova.  Are o suprafață de  94 km2, care se  întinde pe șapte coline domoale (Cetățuia, Galata, Copou, Bucium-Păun, Șorogari, Repedea și Breazu), cu altitudini care variază de la 40 m în Lunca Bahluiului până la  400 m pe Dealul Păun și Dealul Repedea.
 La nivelul anului 2018, populația Iașului a fost de 371 889 locuitori, numărul acestora crescând an de an datorită oportunităților economice și financiare.
	Cuvântul  “Iași” este  posibil să provină de la populaţia sarmatică “iazygi” care locuia în              regiune în secolul I (în limbile sanskrită şi hindi, care au origine comună cu limba sarmaţilor,            “yash” înseamnă “faimă”).
 	Referitor la istoria  Iașului,  se pot menționa următoarele informații:
-  a apărut  pentru prima oară într-un privilegiu comercial emis în 1408 de domnul Moldovei Alexandru cel Bun
- în anul 1564, domnitorul Alexandru Lăpușneanu a mutat capitala Moldovei de la Suceava la Iași
- a fost capitala Moldovei în perioada 1564 - 1859, una dintre cele două capitale ale Principatelor Unite între 1859 și 1862 și capitala României între 1916-1918 
- în anul 1640, domnitorul Vasile Lupu a înființat  prima școală în limba română și o tipografie în biserica Trei Ierarhi, în 1646 fiind publicată prima carte de legi în limba română, denumită  “Carte românească de învățătură de la pravilele împărătești și de la alte giudețe”
- în anul 1698 a apărut  prima lucrare filosofică românească scrisă de Dimitrie Cantemir, intitulată “Divanul sau Gâlceava înțeleptului cu lumea sau Giudețul sufletului cu trupul”
- orașul a fost incendiat de tătari în 1513, de otomani în 1538,  de cazaci în 1650, de polonezi în 1686,  iar în 1734  a fost afectat de o epidemie 
- în anul 1830 a fost înființată la Iași prima bibliotecă publică din Moldova, iar în 1833 au fost puse bazele primei societăți științifice românești,  Societatea  de Medici și Naturaliști din Iași
 - în anul 1834 a luat ființă  Muzeul de Istorie Naturală din Iași, primul muzeu de acest gen din România, iar în anul 1835 a fost creată   Academia Mihăileană, prima instituție modernă de învățământ superior din Moldova, precursoare a Universității din Iași
- în anul 1856 a fost amenajată la Iași  prima Grădina Botanică din România, în  1860 a avut loc  inaugurarea Universității din Iași, prima universitate română, în 1879 a fost înființată  prima Universitate de Medicină din România, iar în anul 1887  a apărut Revista Medico-Chirurgicală, prima publicație medicală din România. 
 	 În Iași se află numeroase obiective turistice: Biserica Trei Ierarhi, Catedrala Mitropolitană, Palatul Culturii, Casa Dosoftei, Casa Pogor,  Muzeul “Mihai Eminescu”, Biblioteca Universitară “Mihai Eminescu”,  casele memoriale “Mihail Sadoveanu”, “George Topârceanu”, “Mihail Codreanu”, “Otilia Cazimir”etc.  
 	Oraşul Iaşi are tradiții în învățământ, fiind un important centru universitar: Universitatea “Al. I. Cuza”, Universitatea Tehnică “Gheorghe Asachi”, Universitatea de Medicină şi Farmacie “Gr. T. Popa”, Universitatea de Arte “George Enescu”, Universitatea de Ştiinţe Agricole şi Medicină Veterinară “Ion Ionescu de la Brad”, Universitatea “Petre Andrei”  etc. 
 	La Iași au trăit și s-au format personalități, ca : Varlaam, Dosoftei, Grigore Ureche, Miron Costin, Nicolae Milescu Spătarul, Ion Neculce, Dimitrie Cantemir, Gh. Asachi, Mihail Kogălniceanu, Al. Ioan Cuza, Vasile Alecsandri, Alecu Russo, A. D. Xenopol, Vasile Conta, Titu Maiorescu, Mihai Eminescu, Ion Creangă, G. Ibrăileanu, M. Sadoveanu, N. Iorga, M. Ralea, dr. C. I. Parhon, Horia Hulubei, Gr. Cobălcescu, Petru Poni, Radu Cernătescu, Otilia Cazimir, I. Teodoreanu, Costache Negruzzi, Al. Philippide, Emil Racoviță,  George Emil Palade (singurul român care a primit premiul Nobel). 

Municipiul Timișoara este reședința județului Timiș, fiind unul dintre cele mai mari oraşe din România, centru cultural şi economic al zonei de vest, având o populație de 331 000 (la nivelul anului 2017), o suprafață de 130,5 km² și o altitudine medie de 90 m.  
 	Orașul este situat în zona de câmpie străbătută de râurile Timiș (care ocolește orașul pe la sud) și Bega (care traversează centrul orașului).
 	Prima atestare documentară a localităţii Timişoara datează de la începutul secolului al XIII-lea, atunci când făcea parte din comitatul Timiş (atestat în 1175), o unitate administrativ teritorială încorporată  regatului ungar. 
Timișoara, fiind aşezată într-un punct strategic din Câmpia Banatului, a captat atenția regelui  Carol Robert de Anjou, care a ordonat construirea unei cetăți, iar în 1316 a mutat aici capitala Ungariei. 
După numirea în 1440 a  lui Iancu (Ioan)  de Hunedoara în funcţia de comite de Timiş, acesta va fortifica Cetatea Timișoarei și va reconstrui vechiul castel, obiective preluate de fiul său, Matei Corvin, care  a fost rege al Ungariei în perioada 1458-1490. 
Deși a fost fortificat de mai multe ori, orașul este cucerit de turci în 1552, fiind eliberat abia în 1716 de către trupele austriece conduse de prințul Eugeniu de Savoya.  Astfel, a fost deschisă calea dominației austro-ungare până în anul 1920 când Banatul s-a unit cu România, iar în Timişoara s-a instaurat o administraţie românească. 
Vestigii istorice importante din Timișoara:
●  Castelul Huniade  a fost construit în perioada 1308-1315 de către Carol Robert de Anjou și reconstruit după cutremurul din 1443 de către  Iancu de Hunedoara. Castelul medieval a fost distrus în timpul asediului Timișoarei din 1849 (conflict militar între trupele  Revoluției Maghiare de la 1848 și Monarhia Habsburgică), fiind refăcut în forma actuală în anul 1856. 
● Palatul Dicasterial a fost construit în perioada 1850-1854 în stilul Renașterii italiene. 
● Lupa Capitolina este o replică a statuii de pe Capitoliu, fiind dăruită  Timișoarei de către municipalitatea Romei. 
● Monumentul Sfintei Treimi și Domul din Piața Unirii au fost construite în stil baroc în perioada 1737-1773. 
● Catedrala Mitropolitană din Piața Victoriei a fost construită între 1936 și 1946, având  o arhitectură care combină stilurile bizantin și moldovenesc. 
 	Cel mai important dintre muzeele timișorene este Muzeul Național al Banatului, care a fost înființat în 1872 sub numele de "Societatea de Istorie și Arheologie". Muzeul are sediul central în Castelul Huniade și deține cea mai importantă colecție de obiecte arheologice din Banat. 
Orașul Timișoara a fost deschis la aplicarea unor invenții tehnice și tehnologice prin introducerea telegrafului (1855), a iluminatului public cu lămpi cu gaz (1857), a transportului public cu tramvaie trase de cai (1869), a rețelei de telefonie urbană (1881), a iluminatului public electric (1884), a  tramvaielor electrice (1899) etc.
Timișoara este cunoscută ca „orașul florilor”, fiind remarcată prin multitudinea de parcuri de diferite dimensiuni, care reprezintă oportunități  pentru agrement și activități recreative în aer liber. 
Pentru iubitorii de cultură din Timișoara funcționează Opera Română, Filarmonica Banatului, diverse instituții teatrale cu reprezentații în limba română, germană și maghiară, numeroase galerii de artă etc. Este semnificativ faptul că, în septembrie 2016, Timișoara a fost desemnată Capitala Europeană a Culturii pentru anul 2021.

	Municipiul Alba Iulia (în româna veche Bălgrad,  în maghiară Gyulafehérvár = Cetatea Albă a lui Iuliu)  este  reședința  județului Alba, având următoarele localități componente: Alba Iulia (reședința), Bărăbanț, Micești, Oarda și Pâclișa.   
 	Este situat la o altitudine medie de 270 metri,  în centrul podișului ardelean,  într-o zonă de interferență a dealurilor ce coboară din Munții Trascăului cu șesurile din valea cursului mijlociu al Mureșului.
 	Denumirea judeţului Alba vine de la culoarea albă a zidurilor cetăţii medievale din actualul oraş Alba Iulia, clădite din piatră pe Dealul Citadelei. Această fortificație strategică de apărare are bastioane de tip Vauban, fiind realizată în perioada 1715-1738, în timpul împăratului Carol al VI-lea.  
 	În interiorul fortificației se află următoarele obiective turistice: 
- Catedrala romano-catolică Sfântul Mihail (remarcabilă operă de arhitectură religioasă în stil romanic târziu construită  în perioada 1246 -1291, în interiorul său este  îngropat guvernatorul Ioan de Hunedoara)
- Catedrala Reîntregirii cu hramul Sfânta Treime sau  Catedrala Încoronării ( construită cu sprijinul Casei Regale a României în perioada 1921-1922, din anul 1975  lăcașul servește drept catedrală a Episcopei Ortodoxe de Alba Iulia)
- Muzeul și Sala Unirii
- Grupul Statuar al Corifeilor Unirii
- Celula lui Horea, Cloșca și Crișan (situată în ansamblul arhitectural al porții a 3-a a cetății)
- Obeliscul ridicat în memoria lui Horea, Cloșca si Crișan
- Palatul Apor din secolul al XVII-lea
- Palatul Principilor din secolele al XIII-lea -al XVIII-lea (fostă reşedinţă a principilor Transilvaniei şi a Voievodului Mihai Viteazul)
- Statuia Ecvestră a Voievodului Mihai Viteazul
 - Biserica de lemn a primei mitropolii ortodoxe a Ardealului (ctitorită de Voievodul Mihai Viteazul)
-  Monumentul închinat memoriei lui Avram Iancu
-  Busturile Regelui  Ferdinand și  Reginei Maria 
- Biblioteca Batthyáneum ( întemeiată în 1784)
- Universitatea 1 Decembrie  etc. 
 	Pe “Traseul Celor Trei Fortificații” (Castrul ridicat de romani, Cetatea medievală și Cetatea Alba Carolina), vizitatorii au posibilitatea să se întoarcă în timp, având în vedere că fiecare cetate ridicată în acest spațiu a înglobat-o pe cea veche.
  	În data de  1 decembrie 1990 a avut loc la Alba Iulia prima sărbătorire centrală a Zilei Naționale a României, la care au participat numeroși politicieni, printre care, Ion Iliescu (președintele Consiliului Frontului Salvării Naționale) și Corneliu Coposu (liderul opoziției anticomuniste).
	Pentru țara noastră, Alba Iulia are și rolul simbolic de capitală istorică, deoarece la Catedrala Reîntregirii a fost organizată, în anul 1922, ceremonia oficială de încoronare a regilor României Mari, Ferdinand I și Maria. 

  Municipiul Piatra Neamț este unul din cele mai pitorești orașe din România, fiind situat în Carpații Orientali (pe valea Bistriței) și având o populație de 85 055 de locuitori (la nivelul anului 2011).
 	Principalele atracții turistice din Piatra Neamț sunt: munții și lacurile din zonă, Parcul Cozla cu grădina zoologică și pârtia de schi, Muzeul de Istorie și Arheologie (ce deține expoziția Cucuteni, cea mai mare colecție de artefacte neolitice din sud-estul Europei), Turnul lui Ștefan și Curtea Domnească (construite în secolul XV în timpul domniei lui Ștefan cel Mare), Mănăstirea Bistrița etc.

	Municipiul Călăraşi  este un important centru politico-administrativ, economic şi cultural, fiind situat pe terasa inferioară a Dunării, mai precis, pe  malul stâng al braţului Borcea, la intersecţia paralelei de 44° 12' latitudine nordică şi a meridianului de 27° 21' longitudine estică.  
 	Accesul la acest habitat uman este asigurat pe cale rutieră, feroviară şi fluvială, cu precizarea că, drumul naţional Călăraşi - Slobozia este legat la Autostrada Soarelui în localitatea Drajna.  În   apropierea  oraşului, pe  dreapta  drumului  naţional  Bucureşti – Călăraşi, se  află  rezervaţia  naturală “Iezerul-Călăraşi”, având  o  arie  de  protecţie acvifaunistică de  circa  2877 ha.  Lacul  şi  bazinele  piscicole sunt  înconjurate -  pe o bandă cu lăţimea de 50 m -  de  vegetaţie palustră, precum şi  o  zonă  de  pajişti  umede, culturi agricole şi pădure. 
  [image: ]

 	Clima arealului pe care se află situat oraşul Călăraşi este de tip continental, cu ierni reci şi veri călduroase, temperatura având valoarea medie anuală de circa 11,2 °C, iar cantitatea medie anuală de precipitaţii este de numai 500 mm, aflându-se sub influenţa vânturilor  de nord-est (Crivăţul), a celor de sud-est (Austrul), precum şi a  acelor de sud (Băltăreţul). 
 	Din punct de  vedere  fitogeografic, oraşul  Călăraşi  şi  împrejurimile se află  la contactul a  două  subzone  de  vegetaţie naturală – de  stepă, respectiv de  baltă, cu o gamă diversificată de plante.  Fauna  este caracteristică zonei  de  stepă, la care se adaugă numeroasele specii de animale dependente de mediul acvatic oferit de braţul Borcea, lacuri şi zăvoaie. 
Această importantă aşezare urbană beneficiază de un potenţial hidrologic variat, de la sursa inepuizabilă de apă a Dunării,    la stratele acvifere cu debite importante, care apar în  depozitele grosiere din lunca şi terasa Călăraşi.  
 	Din punct de vedere geologic, oraşul Călăraşi aparţine unităţii structurale pe care specialiştii o numesc  “platforma Moesică”, caracterizată prin etajul de şisturi cristaline, la care se adaugă depozitele calcaroase, reprezentate prin calcare fisurate şi calcare dolomitice - situate la adâncimi de 180 – 5530 m. Solurile au o fertilitate ridicată, fiind constituite în principal din diferite tipuri de cernoziomuri şi din soluri aluvionare. Aceste condiţii favorabile permit practicarea pe scară largă a agriculturii, terenurile agricole având o pondere de circa 64,2% din suprafaţa situată în extravilan.  
 	Dinamica demografiei oraşului Călăraşi se caracterizează printr-o creştere intensă în perioada 1956 – 1989, urmată de o scădere după anul 1995, ajungându-se în 2011 la o populaţie  de 57118 locuitori. După etnie, majoritatea locuitorilor sunt români (82,92%), cu o minoritate de romi (3,15%), iar din punct de vedere confesional, 85,33% din cetăţeni sunt ortodocşi.
 	Industria din municipiul Călăraşi este repartizată astfel:
* Zona de nord - Fabrica de confecţii (S.C. Catex S.A.), Fabrica de sticlă Saint-Gobain, Fabrica de zahăr, Fabrica de nutreţuri combinate, precum şi alte secţii de confecţii metalice, construcţii şi prestări servicii;
* Zona de est - Combinatul de celuloză şi hârtie (S.C. Comceh S.A.), întreprinderea materialelor de construcţii (S.C. Prefab S.A.) şi fosta întreprindere de industrie locală ILSA;
* Zona de nord-vest - complexul de unităţi economice de pe fosta Platformă siderurgică (S.C. Marctrust Consid S.A., S.C. Donasid-Tenaris S.A., S.C. Astalrom S.A., S.C. Sidertrans S.A., S.C. Repsid-Martifer S.A.), precum şi  alte întreprinderi private care s-au construit în ultimii ani.
 	În  2011, sistemul  educaţional avea  16 grădiniţe, 9 şcoli  generale, 8 licee şi  5 universităţi cu învăţământ la  distanţă. Pregătirea la nivel superior era asigurată  de  filiale ale Universităţii populare, ale Universităţii de Ştiinţe Agronomice şi Medicină Veterinară, prin Facultatea de management, inginerie  economică  în  agricultură  şi  dezvoltare   rurală, Universitatea  Spiru-Haret,  universităţile  Bio Terra şi Titu Maiorescu.
 	Un  rol  benefic  în formarea  educativă a  tinerei generaţii  îl au activităţile extraşcolare  desfăşurate în  unităţi  private, ca  de  exemplu, Centrul Smart Călăraşi, unde elevii studiază limbi străine (engleză, franceză, germană). 
 Corelat cu o scădere a populaţiei  cu grupă de vârstă între 0-14 ani, se constată o diminuare a numărului de elevi înscrişi în învţământul primar şi gimnazial.
 	Municipiul Călăraşi oferă diverse oportunităţi de petrecere a timpului liber: Parcul Central, grădina zoologică, un ştrand dotat cu duşuri,  două piscine, trei plaje amenajate pe braţul Borcea (cea mai cunoscută fiind  Plaja Mare), trei săli de fitness, trei cazinouri,  o sală de ping-pong şi două de bowling,  cinci terenuri de fotbal cu gazon artificial, un traseu de agrement pe Dunăre cu vaporaşul, un cinematograf 3D, un cafe-cinema 3D, un patinoar în cadrul complexului sportiv "Tineretului" în care se poate patina în orice sezon etc.  Cei interesaţi de sporturile nautice sau de pescuit pot alege punctul de trecere al Dunării de la Chiciu  la  Ostrov.
 	Dacă vă aflaţi în vizită la Călăraşi, vă recomand să aveţi în vedere următoarele monumente şi clădiri deosebite:
•   Biserica Alexe ( construită în secolul al XIX-lea)
•   Catedrala “Sfânta Anastasia”
•   Catedrala Sf. Nicolae (construită în anul 1858 fiind cea mai veche clădire a municipiului)
•   Cazarma Pompierilor (actuala arhivă judeţeană)
•   Căpitănia Portuară
•   Clădirea Gimnaziului Carol I (primul liceu din oraş)
•   Monumentul “Eroilor Călărăşeni din al doilea Război Mondial”
•   Monumentul “La Cruci”
•   Monumentul Soldaţilor (considerat km 0 al municipiului)
•   Monumentul Vulturului (de la "5 Călăraşi")
•   Palatul Prefecturii (construcţie ridicată în anul 1897, este un monument al arhitecturii laice)
•   Primăria municipiului Călăraşi
•   Statuia ecvestră a regelui Carol I 
•   Turnul de apă ( din centrul oraşului, construit la începutul secolului al XX-lea)
 	Printre  personalităţile importante  care  au  legătură cu  oraşul  Călăraşi  se  menţionează: Pompei  Samarian (1879 -1942), Nicolae  Bănescu (1878 – 1971), Constantin Pantazi (1888 – 1958),  Ştefan Bănică senior (1933 – 1995), Ştefan Bănulescu (1926 – 1998), Dan Mateescu (1911 – 2008), Mircea Ciumara (1943 – 2012) etc.
 	O abordare istorică a localităţii Călăraşi trebuie să  pornească  de  la  Lichireşti, prima comunitate de locuitori stabilită pe aceste meleaguri în timpul domniei lui Mihai Viteazul, care a construit o biserică cu hramul Sfântului Nicolae al Mirei Lichiei. Satul Lichireşti este menţionat prima dată în anul 1700, pe o hartă a stolnicului Constantin Cantacuzino. Locuitorii săi erau oameni liberi care se ocupau cu agricultura şi creşterea animalelor.
 	O  categorie  aparte  era reprezentată  de  călăraşii ştafetari, care  făceau  serviciul de  curierat  pe  traseul Bucureşti – Constantinopol, menţionaţi într-un document din 1722, de pe vremea domnitorului Constantin Brâncoveanu. Cu timpul, satul Lichireşti a căpătat denumirea de "satul călăraşilor" sau Călăraşi.   Locuitorii acestei aşezări dunărene au fost supuşi la grele încercări, de la luptele de apărare purtate împotriva invaziei otomane, evenimentele dramatice din timpul revoluţiei conduse de Tudor Vladimirescu (1821) şi războiul ruso-turc (1828-1829),  la necazurile pricinuite de  ciumă (1828 – 1830) şi de holeră (1831). 
 	Iniţial, Călăraşiul a făcut parte din judeţul Ialomiţa, cu  reşedinţa la Urziceni, iar la 18 aprilie 1833 capătă statutul de  centru administrativ, având  instituţii judeţene de profil (ocârmuirea, tribunalul şi poliţia). Autorităţile locale au fost preocupate de dezvoltarea oraşului Călăraşi, prin modernizarea uliţei centrale, construirea unei şcoli şi a  altor  edificii publice,  repararea bisericii  afectată grav de cutremurul din 1829 etc.
 	Planul oraşului Călăraşi, cu  străzi drepte, paralele, întretăiate de altele, formând dreptunghiuri mari, cu  patru  pieţe şi  un bulevard, a fost conceput de un inginer topograf în timpul lui Barbu Ştirbei, domnitorul care la 24 septembrie 1852 a proclamat eliberarea oraşului de sub tutela unui moşier local. Această decizie a fost benefică pentru dezvoltarea oraşului dunărean, care şi-a ales cu responsabilitate  traiectoria devenirii istorice, prin opţiunea pentru progres şi prosperitate, având  în perioada interbelică  un aeroport situat pe linia de navigaţie aeriană Bucureşti –Călăraşi - Bazargic – Balcic.
 	Un rol important în  cunoaşterea  trecutului  acestui teritoriu al României îl are Muzeul Dunării de Jos, prin descoperirea şi cercetarea de către specialişti a unor situri arheologice şi monumente istorice.   În prezent, oraşul Călăraşi  se înscrie pe traiectoria standardelor de cultură şi civilizaţie europene, pentru a se adapta în timp util la nivelul exigenţelor secolului XXI. 
 	Cu siguranţă, dacă răspundeţi invitaţiei de a vizita oraşul Călăraşi, pe lângă frumuseţea habitatului citadin, vă veţi bucura de ospitalitatea locuitorilor săi şi veţi căpăta informaţii utile  despre viaţa citadină,  tradiţiile, obiceiurile  şi aspiraţiile  la modernitate ale cetăţenilor  din acestă fascinantă arie socio-culturală a României. 

3. Drumuri celebre
	Drumul Național 7C (DN7C),  cunoscut sub numele de Transfăgărășan pentru porțiunea montană,   a fost construit în perioada 1970-1974 la inițiativa lui Nicolae Ceaușescu. Este o cale rutieră asfaltată cu o lungime de 151 kilometri, care începe în comuna argeșeană Bascov și se termină în apropierea comunei sibiene Cârțișoara, traversând Munții Făgăraș pe axa nord-sud,  unde atinge altitudinea maximă de 2042 de metri (lângă Lacul Bâlea).
 	Transfăgărășanul trece peste 830 de podețe și 27 de viaducte, pentru construcția lui fiind necesară dislocarea mai multor milioane de tone de rocă, utilizându-se 6520 tone de dinamită, din care 20 de tone numai la tunelul Capra-Bâlea.
 	De-a lungul porțiunii montane a DN7C  pot fi vizitate următoarele obiective turistice importante:  Cetatea Poenari, Barajul Vidraru (eventual plimbare cu vaporașul), Peștera de la Piscul Negru,  Complexul "Capra",  Golul Alpin Moldoveanu – Capra,  Cascada Capra, tunelul Capra-Bâlea de la cota 2040,  Cascada Bâlea, Lacul Bâlea etc. 

	Transalpina este o posibilitate de a călători cât mai aproape de cer, având în vedere că reprezintă cea mai înaltă şosea montană din România, atingând 2 145 de metri în Pasul Urdele.
 	Această fascinantă rută montană are o lungime de 148 de kilometri și leagă localitățile Novaci (Gorj) și Sebeș (Alba).

 	Transrarăul (DJ175B) este o șosea montană cu o lungime de 28 de kilometri, denumită de localnici și “Drumul Comorilor”, care face legătura între localitățile Pojorâta  (Valea Moldovei)  și Chiril (Valea Bistritei). Traseul traversează Masivul Rarău unde atinge altitudinea maximă de 1400 metri (în dreptul Cabanei Rarău).
 	După terminarea lucrărilor de  modernizare din 2014,  șoseaua cu serpentine numeroase a devenit mult mai practicabilă pentru turiști, care pot vizita obiective importante precum: Pietrele Doamnei, Mănăstirea Rarău, Cabana Rarău etc. 

4. Lăcașuri sfinte
 	Catedrala Mântuirii Neamului are hramul principal “Înălțarea Domnului” și hramul secundar Sf. Apostol Andrei,  fiind  situată  în spatele  Palatului Parlamentului, pe dealul Arsenalului.
Este un edificiu impresionant având  o lungime de 120 m, o lățime de 70 m și o înălțime de 120 m, în interiorul său putând intra aproape 5 000 de pelerini. 
 	Lăcașul de cult are o structură din beton armat cu ziduri de cărămidă, câștigătorul concursului de proiectare fiind firma Vanel Exim din Bacău, iar constructorul, firma Bog'art & Strabag.
 	Pe 29 noiembrie 2007, Patriarhul Daniel a pus piatra de temelie a noului edificiu, iar pe  25 noiembrie 2018 a avut loc sfințirea acestuia, slujba fiind oficiată de Patriarhul Daniel și de Patriarhul Ecumenic Bartolomeu. Se preconizează ca lucrările de construcție și de amenajare a lăcașului de cult să fie finalizate până în anul 2021. Costul total al lucrării a fost estimat la 400 de milioane de euro, preț în care sunt incluse finisajele, sculptura și pictura.
 	 Catedrala Mântuirii Neamului are cel mai mare clopot din lume, depășind Petersglocke din Catedrala din Köln, având o greutate de 25 190 kg și un diametru de 3,355 m, fiind turnat în data de 11 noiembrie 2016  la Innsbruck de către Grassmayr. Pe lângă clopotul mare, al cărui sunet se aude de la aproape 15 km, catedrala mai are 5 clopote.

 	Mănăstirea Suzana este o mănăstire ortodoxă fondată în anul 1740, care se află în zona Carpaților de curbură, într-un splendid cadru natural - dominat de păduri de fag și brad - din comuna Măneciu. Actuala biserică a mănăstirii a fost construită între anii 1875-1882, în stil neoclasic, cu două turle pe pronaos și o turlă pe naos. 
 	Pictura originală a fost realizată în anul 1882 de pictorul Petre Nicolau, iar în anul 1976 a fost restaurată de pictorul Gheorghe Vânătorul. Catapetasma este sculptată în lemn de cireș și împodobită cu icoane pictate în ulei pe lemn.
 	În Mănăstirea Suzana, Sfânta Liturghie, Vecernia și Utrenia se oficiază în fiecare zi, iar în prima vineri din lună se oficiază și Taina Sfântului Maslu.

 	Mănăstirea de călugări Radu Negru este situată în partea de nord a municipiului Călărași, fiind un lăcaș construit între anii 1909 -1913 în stil bizantin (sub formă de cruce greacă), unde se află o icoană făcătoare de minuni a Maicii Domnului ce datează din anul 1846.

	Mănăstirea Curtea de Argeș are hramul  “Adormirea Maicii Domnului“ și reprezintă unul dintre cele mai celebre monumente arhitectonice medievale din Ţara Românească și cel mai important loc de pelerinaj și rugăciune din județul Argeș.
 	Lăcașul ortodox a fost construit de Neagoe Basarab în perioada  1515- 1517  pe locul unei vechi mitropolii, pictura interioară fiind realizată de  zugravul Dobromir, care a finalizat-o în anul  1526, în timpul domniei lui Radu de la Afumați.
 	Biserica mănăstirii a fost restaurată succesiv în timpul domnitorului Matei Basarab (1632-1654), al domnitorului  Șerban Cantacuzino (1678-1688) și al Regelui Carol I(1866-1914). 
În anul 1793, Mănăstirea Curtea de Argeș a devenit reședința  Episcopiei Argeșului. 
 	În perioada 1875-1886, biserica Mănăstirii Curtea de Argeș a fost refăcută în forma de astăzi, după planurile arhitectului francez André Lecomte du Noüy, angajat de către Regele Carol I.
	Mănăstirea Curtea de Argeş a fost  necropolă domnească, iar apoi necropolă regală, aici fiind mormintele  principalilor ctitori (Neagoe Basarab, Doamna Despina - soţia lui Neagoe Basarab,  Doamnei Stana - fiica lui Neagoe Basarab şi soţia lui Ştefăniţă Vodă al Moldovei) și al regilor României Regele Carol I şi Regina Elisabeta, Regele Ferdinand şi Regina Maria).
Între anii 2009-2016 s-a ridicat o nouă catedrală unde au fost  înmormântați regina Ana (2016) și regele Mihai I (2017).
 	În cadrul Mănăstirii Curtea de Argeș a funcționat, cu mici întreruperi, timp de peste 100 de ani, Seminarul teologic “Neagoe Vodă”, continuat apoi de Seminarul Teologic Special pentru Transilvania până în anul 1977.
	Din punct de vedere arhitectural, biserica este alcătuită dintr-un pronaos larg, contopit cu naosul,  unde  se află cei 12 stâlpi interiori (simbolizându-i pe cei 12 apostoli) care  susțin o turlă pe mijloc și două turnulețe laterale. În fața intrării se află un agheasmatar deschis a cărui cupolă se sprijină pe patru coloane din marmură, împodobite cu desene.
 	În apropierea mănăstirii se află fântâna meșterului Manole, constructorul legendar al ctitoriei lui Neagoe Basarab și eroul baladei “Monastirea Argeșului”, în care se afirmă că acesta și-a zidit soția de vie în zidurile bisericii, pentru a putea ridica acest magnific edificiu. 
 	O altă legendă se referă Sfânta Filofteia (ale cărei moaște se află la mănăstire), care a fost ucisă de tatăl său la vârsta de 12 ani, pentru că în loc să ducă mâncarea unor muncitori angajați de tatăl său a dat-o unor cerșetori întâlniți pe drum. Trupul fetiței nu a putut fi ridicat, decât atunci când a fost pomenit numele Mănăstirii Curtea de Argeş.

	Mănăstirea Voroneț, supranumită “Capela Sixtină a Estului”, este un vestit așezământ monahal medieval,  care se află la numai 4 km de orașul Gura Humorului.
 	Biserica Sfântul Georghe din incinta Mănăstirii Voroneţ este ctitoria  lui  Ştefan cel Mare, fiind construită în anul 1488,  în numai trei luni şi trei săptămâni ( 26 mai - 14 septembrie).
 	De fapt, aşezământul monastic de la Voroneţ are o istorie mai veche, având în vedere că în acest loc voievodul Alexandru cel Bun a construit, între anii 1400-1410, o biserică din lemn, însă a fost distrusă în 1485 într-un incendiu, când au ars și chiliile.
 	Ştefan cel Mare a fost  domn al Moldovei timp de 47 de ani (1457-1504), a purtat războaie cu turcii timp de 10 ani (1474 – 1484) și a construit 44 de mănăstiri şi biserici, câte una după fiecare luptă câstigată. Se spune că, după  înfrângerea de la Războieni, domnitorul a fost în vizită la sfetnicul său, Daniil Sihastrul, care a prevăzut victoria împotriva  turcilor. Această previziune s-a adeverit, iar în amintirea ultimei victorii asupra turcilor, domnitorul a decis să construiască Mănăstirea Voroneț. 
 	Biserica Mănăstirii Voroneţ impune prin simplitate, armonie și soliditatea structurii, arhitectura sa fiind reprezentativă pentru stilul moldovenesc. Pictura interioară impresionează prin claritatea şi rigoarea desfăşurării iconografice, fiind realizată în anul 1496 și având ca surse de inspirație modelele mai arhaice şi mai austere din iconografia bizantină.
 	Însă valoarea artistică și celebritatea mănăstirii sunt date de pictura exterioară, o capodoperă a Renaşterii în sud-estul Europei, care a fost realizată de pristavul Marcu. 
 	Frescele de  pe pereţii  exteriori au fost  realizate  în 1547, la un  an de  la moartea domnitorului Petru Rareş, în timpul lui Grigore Roșca - Mitropolit al Moldovei și cărturar cu preocupări largi - care  a mărit biserica adăugându-i pe latura vestică un pridvor închis.  
 	Pe  peretele de  la sud predomină  celebra culoare cunoscută sub numele de  albastru de Voroneț – un misterios pigment natural care trece de la albastru la verde în funcție de umiditatea ambientului și a rezistat mai mult de 450 de ani.  
  	O compoziție artistică impresionantă, unică în arta întregului Orient creştin, este Scena  Judecăţii de Apoi,  realizată pe faţada de vest,  unde este prezentat sugestiv cum se împlinește  Planul Tatălui cu Lumea Sa,  adică prin Fiul Său, care o judecă şi o va duce la Mântuire. 
                  [image: ]

Imagini cu lăcașuri de cult:

5. Castele și cetăți
	Castelul Corvinilor, cunoscut şi sub numele de Castelul Huniazilor, este o construcţie impunătoare (cu turnuri, bastioane şi un donjon) care datează din secolul al XV-lea, când Iancu de Hunedoara a decis să transforme o cetate de piatră într-un castel fortificat.
 	În continuare, sunt prezentate  sintetic următoarele informații istorice:
-prima mențiune despre vechea cetate de la Hunedoara  datează din anul 1364
- în anul 1409, cetatea este dăruită de către  regele Sigismund I de Luxemburg cneazului Voicu, un nobil originar din Muntenia și tatăl lui Iancu de Hunedoara
- după moartea tatălui său, cetatea este  moștenită de fiul Ioan (Iancu de Hunedoara), care, după ce a ajuns guvernator al Ungariei, începe un amplu proces de reconstrucție și modernizare a fortificației, pe care o transformă într-un castel somptuos în perioada1440-1453. În anul 1446  a fost ridicată Capela, iar în anii următori a fost construit Palatul, care înglobează Sala Cavalerilor și Sala Dietei. 
- la moartea lui Iancu de Hunedoara, castelul a revenit fiului său Matei Corvin și apoi succesorului acestuia, Ioan Corvin. Ulterior, castelul ajunge  în proprietatea familiei Torok (1526-1618),  iar mai apoi în proprietatea principelui Transilvaniei, Gábor  Bethlen, care a efectuat transformări (1618-1623) la construcția originală, mai precis, a construit  două etaje pe aripa sudică și unul pe aripa nordică .
- în anul 1724, castelul ajunge  în proprietatea statului maghiar, iar în 1918 trece  în patrimoniul Ministerului Cultelor Române.
- de-a  lungul  timpului, castelul  a fost devastat de mai multe incendii, fiind restaurat de mai multe ori: 1870-1880 (cu sprijinul arhitecților Steindl Imre și Schulek Frigyes), 1965-1970 și 1993-1995.
         Castelul Huniazilor este unul dintre cele mai importante monumente de artă feudală gotică din România și unul dintre cele mai frumoase castele din  Europa, care este rezultatul a două etape de construcție, în prima jumătate a secolulului al XV-lea, când  Iancu de Hunedoara  a transformat vechea fortificație de piatră din secolul al XIV-lea într-o reședință caracteristică stilului gotic, respectiv, în vremea lui Matei Corvin și a lui Gábor  Bethlen, care au adăugat elemente constructive renascentiste.
 	Castelul  se află pe o stâncă,  la picioarele căreia curge pârâul Zlaști, iar intrarea în castel se face pe un pod  de lemn construit peste Râul-Morii.
 	În curtea castelului, aproape de Capelă  se află o fântână adâncă de 30 de metri, despre care se spune că ar fi fost săpată de trei prizonieri turci, cărora li s-a promis că vor fi eliberați dacă vor ajunge la stratul de apă. După 15 ani de muncă grea, fântăna a fost terminată, însă stăpânii castelului nu s-au ținut de promisiune. Pe zidul fântânii există o inscripție care se traduce astfel: “Cel care a scris această inscripție este Hasan, care trăiește ca rob la ghiauri, în cetatea de lângă biserică”.
 	O altă legendă  se referă la blazonul familiei Corvinilor, care este un corb având  în cioc un inel de aur. Conform legendei, Iancu de Hunedoara  era fiul nelegitim al regelui Sigismund  de Luxemburg  și a unei femei pe nume Elisabeta din Țara Hațegului. Pentru a evita criticile,  regele ar fi aranjat o căsătorie între aceasta și Voicu (un viteaz din zonă), iar pentru a fi recunoscut copilul atunci când merge la curtea regală, i-a dăruit iubitei și un inel de aur.
 	Într-o zi, un corb a furat inelul de aur, care a fost recuperat după multe peripeții. Întreaga poveste a fost aflată și de rege, care a hotărât ca blazonul Corvinilor să fie corbul cu inelul în cioc.

 	Din punct de vedere istoric, Castelul Bran reprezintă o cetate militară de apărare și a fost construit strategic pe o stâncă aflată la aproximativ 30 km de Brașov. 
 	Inițial, cetatea a fost construită din lemn de către cavalerii teutoni, în perioada 1211 – 1225. Reconstrucția din piatră a cetății a fost realizată de către sașii din Scaunul Brașovului, așa cum rezultă dintr-un document emis în 1377 de către regele Ludovic I al Ungariei.
 	În anul 1920, Consiliul Orășenesc Brașov a donat Reginei Maria această cetate, care a fost transformată în reședință regală și au fost efectuate ample lucrări de restaurare.  După moartea Reginei Maria, în anul 1938, Domeniul Bran a fost moștenit de fiica sa preferată, principesa lleana, care l-a deținut până la expulzarea din țară a familiei regale, în anul 1948, când a fost naționalizat și trecut în proprietatea statului român. 
 	În anul 1956, castelul Bran a fost amenajat ca muzeu de istorie și artă feudală, fiind realizate importante lucrări de restaurare în perioada 1987-1993.
 	După revoluție, moștenitorii principesei lleana au revendicat castelul Bran și domeniul aferent, fiind retrocedate legal, în anul 2006, acestora, mai precis: Arhiducele Dominic de Habsburg, Arhiducesa Maria Magdalena Holzhausen și Arhiducesa Elisabeta Sandhofer.
 	În anul 2009, castelul Bran a fost redeschis oficial ca muzeu și a intrat în circuitul turistic. În Muzeul Bran sunt expuse mobilier, colecții de ceramică, arme și armuri, iar în curtea castelului a fost amenajat un mic muzeu al satului, cu case tradiționale din regiunea culoarului Rucăr-Bran.
 	Pe lângă castelul cu patru etaje, Domeniul Bran include Parcul Regal cu cele două lacuri, Casa de ceai, Casa administratorului și Casa Principesei lleana.
 	Castelul Bran este cunoscut în folclorul turistic drept “Castelul lui Dracula”, deși nu a aparținut niciodată voievodului muntean Vlad Țepeș. Legenda a fost amplificată prin turnarea în aceste locuri a celebrului film “Interviu cu un vampir”.

	Castelul Peleş este o  amintire lăsată românilor de  perechea regală - Regelele Carol I și Regina Elisabeta - care  a fost realizat în perioada 1873 – 1883,  în stilul neo-renaşterii germane.
 	Castelul a fost construit ca reședință de vară a regilor României, având 160 de camere și mai multe intrări și scări interioare. A fost primul castel complet electrificat din Europa, avînd o uzină electrică proprie. 
  	În apropierea castelului, familia regală a mai construit: Pelișorul, Corpul de Gardă, Economatul, Casa de Vânătoare Foișor, Grajdurile, și Vila Șipot. Până la terminarea castelului, Regele Carol I și Regina Elisabeta au locuit la Casa de Vânătoare.
	În prezent, magnificul edificiu se află în proprietatea Familiei Regale a României și adăpostește Muzeul Național Peleș.

 	Lângă Castelul Peleș se află Castelul Pelișor, care  a fost construit între anii 1899 şi 1902, în stilul  Art –Nouveau. Decorația interioară a fost concepută  de Regina Maria, care a afirmat: ”dacă toate cele frumoase vă vor aminti de mine, voi fi pe deplin răsplatită pentru dragostea ce v-am purtat-o, căci pentru mine frumosul a fost un crez”.
 	Castelul Pelișor a fost deschis publicului în februarie 1993, vizitatorii având posibilitatea să cunoască o etapă importantă din zestrea poporului român. 

	Cetatea Poenari se află  la o altitudine de 850 m, pe Muntele Cetățuia, având o formă alungită şi include de 5 turnuri (4 rotunde şi unul în formă de prismă). 
 	A fost construită inițial cu un singur turn, pe vremea lui Negru Vodă, fiind reconstruită de Vlad Țepeș, prin adăugarea de turnuri, ziduri și dependințe. Este cea de-a doua reşedinţă a lui Vlad Ţepeş, după cea de la Târgoviște, care l-a inspirat pe Jules Verne să scrie celebra lucrare "Castelul din Carpaţi".
 	Accesul la cetate se face pe o scară cu 1480 de trepte, însă, se merită tot efortul, deoarece, odată ajuns sus, te poți bucura de priveliştea superbă a Cheilor Argeșului. Vizitatorul va cunoaște unele dintre pedepsele  folosite de cruntul  voievod , fiind întâmpinat doi turci trași în țeapă, dar și o spânzurătoare, o ghilotină și un butuc pe care se află un topor cu o misiune sugestivă. 
 	Se  spune că  Anastasia, soția lui Vlad Țepeș și  nepoata reginei Poloniei, s-ar fi aruncat dintr-unul din turnurile cetății la aflarea veștii că bărbatul ei dorea să se căsătorească cu Katharina, amanta lui din Brașov.

	Cetatea Râșnov este una din cele mai vechi și mai bine păstrate structuri fortificate din Transilvania, fiind  menționată prima dată  în anul 1335,  cu ocazia unei noi  năvăliri a  tătarilor în Țara Bârsei. În anul 1427, cetatea a fost vizitată de către împăratul Sigismund de Luxemburg, care a trecut-o în administrarea comunității locale, căreia i-a acordat rangul de târg.
 	Cetatea are douǎ curți: una exterioară(“grădina cetății” unde erau adăpostite vitele) și incinta cetății unde  erau căsuțele locuitorilor, care serveau ca adăpost și cămară în timpul asediilor).
 	În incinta cetății, turiștii au posibilitatea să viziteze muzeul de artă feudală  în care sunt expuse  armuri, arme, galerii, mobilier de epocă, porturi specifice acelor vremuri etc.

	Cetatea de Scaun a Sucevei, numită și Cetatea Sucevei,   a fost construită în timpul domniei lui Petru I Mușat (1375-1391) și a fost fortificată în secolul al XV-lea de  către Ștefan cel Mare.
  	Construcția are o formă rectangulară, fiind prevăzută cu șapte turnuri de apărare întărite de contraforturi. Pentru a intra în cetate trebuie traversat un pod de lemn (construit peste șanțul de apărare), care în trecut era format din două părți, una fixă și cealaltă mobilă (se ridica la nevoie). 	Cetatea Sucevei face parte din sistemul de fortificații medievale pentru apărare împotriva pericolului otoman, care se baza pe diverse așezări fortificate (curți domnești, mănăstiri cu ziduri înalte, precum și  cetăți de importanță strategică), întărite cu ziduri de piatră, valuri de pământ sau având șanțuri adânci.  
 	Oștenii care au apărat Cetatea Sucevei au luptat eroic pentru a nu fi cucerită atunci când a fost asediată de inamic (în 1476 de armata otomană condusă de sultanul Mahomed al II-lea, din nou de oștile turcești în 1485, iar în 1497 de armata poloneză condusă de regele Ioan Albert).
 	Din păcate, după distrugerea cetății în anul 1675 din ordinul turcilor, fortificația a fost transformată de orăşeni în carieră de piatră, ajungând o ruină până în 1895 când au început lucrările de refacere - care s-au prelungit timp de  zece ani. 
	Turiștii care ajung în Bucovina, cunoscută și ca  “Țara codrilor de fag”, au posibilitatea să cunoască trecutul acestei părți fascinante a României dacă vizitează Cetatea de Scaun a Sucevei și  Muzeul Satului Bucovinean.

6. Cele mai vechi așezări urbane din România 
 	Pe teritoriul țării noastre au fost descoperite vestigii arheologice a unor habitate umane încă din Neolitic, însă cele mai vechi așezări de tip urban se află în județul Constanța, mai precis, orașele-cetăți întemeiate de coloniștii greci pe țărmul Pontului Euxin (Marea Negră): Histria (Istria), Tomis (Constanța), Callatis (Mangalia).
 	Cetatea Histria (Istros = denumirea Dunării de către grecii antici) a fost întemeiată de coloniştii greci din Milet în jurul anului 675 î.Hr. (după istoricul Eusebiu din Cezareea), iar prima atestare documentară a cetății milesiene Tomis datează din 657 î.Hr., localitatea fiind cucerită de romani în 71 î.Hr. și redenumită Constantina după sora împăratului Constantin cel Mare. 
 	Cetatea Callatis a fost înființată de grecii dorieni în secolul IV î.Hr., în timpul regelui Amyntas III al Macedoniei, tatăl lui Filip II şi bunic al lui Alexandru Macedon. Denumirea coloniei a fost dată de locuitorii din Heracleea Pontică (situată pe țărmul asiatic al Mării Negre) în amintirea râului Cales, care scaldă pământurile metropolei Heracleea.

7. Atracții turistice
	Muzeul Național al Satului “Dimitrie Gusti” este situat pe malul lacului Herăstrău, are o suprafață de 14 ha  și dispune de 380 de monumente, 60.000 de obiecte în colecțiile de patrimoniu și peste 250.000 de documente de arhivă referitoare la viața tradițională din satul românesc.  
 	Fondatorul muzeului este folcloristul și sociologul Dimitrie Gusti, care obișnuia să îl numească  “sunetul trist al clopotelor istoriei României”. Inaugurarea muzeului a avut loc în data de 10 mai 1936, în prezența regelui Carol al II-lea, fiind deschis pentru public cu o săptămână mai târziu,  pe 17 mai 1936.  Fondurile financiare necesare au fost puse la dispoziție de Fundația Culturală Regală, iar planurile de amplasament au fost executate de scriitorul, dramaturgul, regizorul și scenograful Victor Ion Popa.
 	La organizarea muzeului în aer liber au stat trei principii, și anume:
● Principiul istoric. Se reprezintă habitatul tradițional în dezvoltarea sa spațială, între  secolul al   XVII-lea și începutul secolului al XX-lea;
●Principiul geografic. Traseul pentru vizitarea muzeului permite cunoașterea comparativă a arhitecturii tradiționale. În acest scop, monumentele sunt grupate pe provincii istorice (Transilvania, Banat, Oltenia, Muntenia, Dobrogea și Moldova); 
●Principiul autenticității. Toate construcțiile sunt originale, desfăcute piesă cu piesă, transportate în condiții deosebite și remontate în muzeu. Reconstrucția interioarelor respectă, în general, o viziune de sinteză, specifică secolului al XIX-lea.
 	Această concepție este prezentată sintetic de Dimitrie Gusti, creatorul muzeului: “Ne trebuia cu orice chip un Muzeu în aer liber, în care standurile să fie case întregi ţărăneşti, ele înşile piese de muzeu, casele la rândul lor fiind aşezate astfel ca să închipuiască un sat adevărat”.
 	Pe aproximativ 20% din suprafața muzeului sunt amplasate anexe gospodărești, ateliere, biserici, mori, instalații tehnice, fântâni etc. 
  	În interiorul Muzeului Satului se află Palatul Elisabeta, o proprietate privată, care reprezintă reședința din București a Familiei Regale a României. 
 Din Parcul Regele Mihai există două posibilități de  acces în muzeu, și anume: Poarta Miorița (în zona debarcaderului) și poarta Transilvania (în zona Arcului de Triumf). 
 	În prezent, muzeul este vizitat de numeroși turiști români și străini, fiind una dintre cele mai mari atracții turistice ale capitalei României. 

  	Casa Memorială Ion Creangă din Humulești (suburbie a orașului Târgu Neamț) a fost construită între anii 1830-1831 de către Petre Ciubotariu (bunicul povestitorului) și dăruită fiului său Ștefan, care în 1835 s-a căsătorit cu Smaranda Creangă, fiica lui David Creangă din Pipirig. 
 	Casa a fost restaurată în 1937 (prin grija lui Nicolae Iorga), apoi în 1960 și 1988, însă cele mai importante reparații au avut loc în 1975, când a fost refăcut acoperișul și s-a înlocuit tavanul.
 	Construcția este un monument tipic de arhitectură populară, având pereții realizați din  bârne groase lutuite,  o prispă îngustă de lut și un acoperiș larg de draniță, datând din 1830. Intrarea în locuință este una scundă, interiorul fiind  format din două încăperi micuțe și o tindă.
 	Lângă casa în care a copilărit marele povestitor se află Parcul tematic “Ion Creangă”, unde vizitatorii se pot întâlni cu personaje îndrăgite din poveștile pentru copii scrise de acesta.

 	Ansamblul sculptural Constantin Brâncuși de la Târgu Jiu este un omagiu adus eroilor căzuți în Primul  Război Mondial, fiind  realizat cu  sprijinul lui Arethia Tătărescu, soția  primului ministru Gheorghe Tătărescu.
 	Ansamblul  monumental „Calea Eroilor“de la Târgu-Jiu include  Poarta Sărutului, Masa tăcerii, Aleea scaunelor și  Coloana fără sfârșit, cele patru componente sculpturale fiind dispuse  pe  aceeași axă, care este orientată de la apus spre răsărit și are o lungime de 1275 m. 

	Mausoleul de la Mărășești, cunoscut şi ca “Biserica Neamului”,  este dedicat eroilor din Primul Război Mondial și adăpostește rămășițele pământești  a 5073 de soldați și ofițeri în 154 de cripte individuale și 9 cripte comune de pe 18 culoare.
	Monumentul  a fost construit după planurile arhitecților George Cristinel și Constantin Pomponiu, fiind ridicat  pe locul în care trupele române au învins în vara anului 1917 armata germană, cu prețul  sacrificării a  480 de ofițeri și 21 000 de soldați români. 
 	Lucrările au fost luate în antrepriză de către Societatea de Construcţii şi Lucrări Subterane din Cernăuţi, fiind  demarate la 28 septembrie 1924,  în prezența Reginei Maria,  reluate  în 1936,  inaugurarea având loc  în anul 1938. Pictura interioară a fost  realizată de către Eduard Săulescu, iar basoreliefurile “Cupolei Gloriei” au fost executate de către Corneliu Medrea și Ion Jalea, pentru a ilustra diverse momente ale luptelor de la Mărășești. 
	Mausoleul are o înălţime de 22 metri, este încadrat de mai multe terase dispuse simetric  și are deasupra o cruce de peste 3 metri înălţime, sprijinită pe un soclu încadrat de patru vulturi. 
	În centrul mausoleului se află sarcofagul generalului Eremia Grigorescu, iar pe "Culoarul Cavalerilor", alături de maiorul Grigore Ignat și locotenentul Gabriel Pruncu, se află şi mormântul Măriucăi Zaharia, o fetiță de numai 12 ani din comuna Haret care a ajutat armata română transmiţând date despre înaintarea nemţilor, pe care îi urmărea dintr-un nuc aflat în spatele casei.
[image: ]
 	Cascada Cailor se află  la altitudinea de 1300 m, în partea de Nord-Est a Munților Rodnei (în apropiere de stațiunea turistică Borșa), fiind accesibilă cu telescaunul sau pe jos.  Apa rezultată din topirea zăpezii şi din ploi se adună într-un circ glaciar, din care se scurge peste un abrupt calcaros numit ˝Podul Cailor˝, formând cascada în mai multe trepte cu căderi succesive de 40 m apoi 20 m si din nou 40 m. 
	Denumirea cascadei provine de la o legendă, conform căreia  Muntele Piatra Rea, datorită păşunilor sale întinse, era locul preferat al localnicilor pentru a ţine din primăvară până în toamnă hergheliile de cai. Într-o noapte întunecată cu furtună, un urs a atacat și speriat caii, care au luat-o la goană spre prăpastie, unii dintre ei au scăpat, dar o mulţime de animale au căzut în prăpastie sau au fost ucise de urs (după spusele localnicilor vreo 15 cai).
 	Dar nu numai cascada a primit acest nume, ci și muntele, versantul și  valea cu pârăul care se prăvăleşte jos pe abrupturi au fost denumite sugestiv Muntele Cailor, Podul Cailor, respectiv Valea Cailor sau Izvorul Cailor, ci și muntele, versantul și  valea circului glaciar și  pârăul care se prăvăleşte jos pe abrupturi au fost denumite sugestiv, Podul Cailor, respective  Muntele Cailor, circul glaciar a fost denumit Podul Cailor, iar pârăul care se prăvăleşte jos pe abrupturi se numeşte Izvorul Cailor.
Cascada Cailor face parte din Parcul Național Munții Rodnei, fiind una dintre cele mai frumoase cascade din România.

	Izvorul Bigăr, denumit și Izbucul Bigăr, se află în Parcul Național Cheile Nerei-Beușnița (176 hectare) din județul Caraș-Severin. Apa, bogată în calcar, iese de sub o  stâncă  și, după circa 200 m, se varsă în răul Miniș peste un prag de aproape 8 metri înălțime, formând o cascadă celebră.
 	Legenda Cascadei  Bigăr face trimitere la povestea a doi îndrăgostiți. Se spune că  o familie  de țărani de pe Valea Almajului, ce nu au  putut  să aibă  urmași, au  aflat  în vis de  la o vrăjitoare, că, dacă femeia va bea apă de la izvorul de sub stâncă dintre cele două lumi, va avea un copil.  Vrăjitoarea le-a  mai spus că, în cazul în care va fi fată,  să  nu o lase să se îndrăgostească că își          va găsi moartea.
 	Conform legendei, femeia a născut o fată care s-a îndrăgostit de un băiat pe nume Bigăr. Pentru a o ține departe de blestem, tatăl ei a închis-o în grota de pe munte. Vrăjitoarea care  trăia în Tărâmul Regăsirii Dorului a vizitat  fata în grotă și, fiind impresionată de suferința acesteia, i-a transformat părul într-o cascadă  pe care au început să cadă lacrimile ei.

 	Groapa Ruginoasă este o ravenă uriașă, cu rupturi ruginii, care s-a format în Munții Bihorului, la izvoarele Văii Seci, prin eroziunea torențială a depozitelor de cuarțite, gresii și argile roșii. Are o lățime de circa 600 m, o adâncime de  peste 100 m și ocupă o suprafață de  aproape 20 ha, iar volumul de material erodat pe parcursul timpului se estimează la aproximativ 7 milioane de metri cubi.  Pereții  gropii  sunt  înclinați, având muchiile ascuțite care  converg spre centrul  său,   văile  foarte strâmte  dintre versanți  crează imaginea unui canion spectaculos.
 	Groapa Ruginoasă se găsește  pe  teritoriul Parcului Natural Apuseni, dincolo de  groapă, la    4 km distanță, se află Poiana Florilor, iar pereţii albi ce se văd în depărtare sunt Pietrele Galbenei.
[image: ]
	Salina Turda se află în zona Durgău-Valea Sărată din Turda și reprezintă una dintre atracțiile turistice din Transilvania, dar și un important centru de tratament și recuperare pentru cei cu afecțiuni respiratorii. 
 	Pe lângă galeriile subterane, minele și sălile specifice, turiștii beneficiază și de alte posibilități pentru recreere:  un ștrand, SPA, bazin înot, roata, minigolf, tenis, biliard, bowling sau plimbări cu bărcuța pe lacul subteran.
 	Principalele obiective turistice  de la  Salina Turda sunt:  Galeria Franz Josef, Mina Iosif (sala ecourilor),  Sala Crivacului, Sala puţului de extracţie, Mina Ghizela, Sala de apel - Altarul, Sala de apel – Scara bogaților, Mina Rudolf,  Mina Terezia, Mina Anton,  Staționar Gizela, Salina Balneară. 
 	Mina de sare din Durgău-Valea Sărată își are începuturile încă din secolul al XVII-lea,însă  începe să decadă după 1840, din cauza  concurenţei tot mai mari  a salinei de la Ocna Mureş, ajungând să îndeplinească rolul unei rezerve a acesteia din urmă.
 	În anul 2009, Salina Turda a fost restaurată cu sprijinul financiar al Uniunii Europene, iar în anul 2010, a devenit devenit monument istoric al județului Cluj. 

	Cimitirul Vesel de la Săpânța reprezintă un important obiectiv turistic din județul Maramureș, fiind faimos pentru crucile viu colorate din lemn de stejar, care au în partea de sus un basorelief cu o imagine din viața celui decedat, iar sub acesta sunt descrise în versuri  scene din viața și ocupația persoanelor înhumate, deseori cu nuanțe umoristice și uneori ironice. 
 	Cimitirul datează din anul 1935 și este creația artistului popular Stan Ioan Pătraş, care s-a inspirat  din credințele dacilor  în viața veșnică, moartea fiind pentru ei doar o trecere într-o altă lume,  unde  aveau șansa de  a se întâlni cu zeul Zamolxe.
 	Artistul Stan Ioan Pătraș, sculptor, pictor și poet în același timp,  s-a născut în anul 1908 într-o familie de maramureșeni din Săpânța, unde a învățat de la tatăl său arta prelucrării lemnului. Încă de la 14 ani a început  să sculpteze cruci, stilul său caracteristic manifestându-se pe deplin la vârsta de  26 de ani când a început să scrie epitafe. 
 	Pâna la moartea sa în anul 1977, artistul a creat sute de cruci, în prezent opera lui  fiind continuată de ucenicul său Dumitru Pop Tincu. Cei doi  artiști au realizat un cimitir cu peste 800 de cruci pictate, unic în lume, care constituie o arhivă vastă a istoriei locuitorilor din Săpânța. 
  	Dacă vă aflați în trecere prin Maramureș, aveți posibilitatea să vizitați Cimitirul Vesel și Casa Memorială Stan Ioan Pătraș din Săpânța, dar și Memorialul Durerii de la Sighetul Marmației.

                   [image: ]
	În județul Mehedinți se află Podul Natural de la Ponoarele, denumit și “Podul lui Dumnezeu”, care reprezintă un pasaj rutier natural pe șoseaua Baia de Aramă – Drobeta Turnu Severin, având 30 m  lungime, 13 m lățime, 22 m înălțime și 9 m grosime.
 	Podul lui Dumnezeu a rezultat prin prin surparea tavanului unei peșteri, fiind cel mai mare pod natural al țării și al doilea ca mărime din Europa.

	Cazanele Dunării  reprezintă un  sector  din Defileul Dunării (Clisura Dunării), care este format din Cazanele Mari (se întind pe o lungime de aproximativ 4 km  între masivele Ciucarul Mare  din România și  Veliki Strbac   din Serbia) și Cazanele Mici (se întind pe o lungime de aproximativ    3 km  între masivele Ciucarul Mic din România și  Mali Strbac  din Serbia).  În acest sector, Dunărea se îngustează  până  la 230 m și atinge adâncimi maxime de circa 75 m, curgând cu viteze mai mari de  5 m/s printre  pereți stâncoși, aproape verticali. Cazanele Mari și Cazanele Mici sunt despărțite între ele de Golful Dubova.
 	Turiștii pot lua vaporașul de la Orșova pentru a vizita Cazanele Mari, Statuia lui Decebal, placa Tabula Traiana și Mănăstirea Mraconia. În peretele de calcar ce flanchează  Cazanele Mari se află peșterile Gura Ponicovei și Veterani. 
 	La aproape  2 km de la pornire vaporașul trece pe deasupra insulei Ada Kaleh (acoperită de apa barajului de la Porțile de Fier), care a fost disputată  în  trecut de Imperiul Habsburgic și Imperiul Otoman. Aici austriecii au construit o fortificaţie de tip Vauban, dar insula a revenit Imperiului otoman, stabilindu-se  o comunitate turcească. În anul 1923, reprezentanţii comunităţii turceşti au cerut ca insula să facă parte din statul român.
 	La intrarea în Cazanele Mici, pe malul sârbesc poate fi văzută placa Tabula Traiana, dedicată împăratului roman Traian în anul 103 d. Hr.,  atunci când s-au încheiat lucrările drumului roman de pe malul drept al Dunării. În prezent, cea mai mare parte a drumului roman este scufundată în apa barajului de la Porțile de Fier. De menționat că Sistemul Hidroenergetic şi de Navigaţie Porţile de Fier I a fost inaugurat la 16 mai 1972. 
 	Aproape de  golful  Mraconia, se poate observa Statuia lui Decebal săpată în stâncă, având    55 m înălțime și 25 m lățime. Este cea mai înaltă sculptură din Europa și cel mai căutat obiectiv turistic din Clisura Dunării. Lucrarea a fost realizată în perioada 1994 – 2004 și a fost finanțată de omul de afaceri și istoricul Iosif  Constantin Drăgan. 
 	La doar 500 m depărtare de statuie se găsește Mănăstirea Mraconia cunoscută și sub numele de Mănăstirea de sub apă, lăcaș de cult care a fost atestat documentar în anul 1453. Fundațiile vechii biserici au o formă  de trifoi cu patru foi și pot fi văzute în apă doar atunci când nivelul Dunării este foarte scăzut. Dacă nivelul Dunării este ridicat, atunci turiștii pot amira doar a doua biserică a Mănăstirii de maici Mraconia, care a fost construită în perioada  1993 – 2000.

	Delta Dunării este a treia ca mărime din Europa, având o suprafață de peste 5700 km2, , din care doar 10% este reprezentată de uscat. Acest teritoriu relativ tânăr s-a format de-a lungul a 10 000 de ani și continuă să crească și astăzi cu aproximativ 40 m2. 
 	Din punct de vedere fizico-geografic, Delta Dunării cuprinde două mari subregiuni naturale, și anume: delta fluvială și delta maritimă. Acest teritoriu fascinant  are atât forme de relief pozitive, numite grinduri, cât și forme de relief negative - reprezentate prin depresiuni umplute cu apă (lacuri).
 	Este un ținut al apei și uscatului, care  se caracterizează printr-o biodiversitate uimitoare, aproape 5500 de specii, dintre care 1839 de plante (78% din vegetație fiind reprezentată de stuf, rogoz, papură, pipirig, salcie pitică). Pe marginea canalelor se pot  întâlni nuferi albi sau galbeni, iar pe grindurile fluviale  cresc arbori și arbuști: plopul alb, plopul negru, cătină, tufe de mure, etc. În arealul deltei  se găsesc și două plante carnivore: aldrovanda și otrățelul de baltă.
 	Un loc aparte în flora Deltei îl are Pădurea Letea, fiind una dintre cele mai vechi rezervații naturale din România și cea mai nordică pădure subtropicală din lume. În această rezervație - unde  pâlcurile de pădure alternează cu dunele de nisip – predomină stejarii (unii dintre ei cu vârste de peste 300 de ani), dar se pot întâlni  și 10 specii de orhidee, precum  și o specie de liană ce poate ajunge până la 25m.
 	În arealul Deltei trăiesc 54  specii de mamifere (hermina, câinele enot, bizamul, vulpea, vidra, nurca europeană, pisica sălbatică, mistrețul, castorul), 331 specii de păsări (pelicani, rațe, gâște, stârci, egrete, lebede, cormorani, pescăruși, țigănuș, lopătar, ciocântors, piciorong), 10 specii de amfibieni (broasca râioasă verde, broasca de lac mare, broasca râioasă brună, buhaiul de baltă sau brotăcelul de copac), 133 specii de pești (hamsia, calcanul, stavridul, somnul, linul, bibanul, crapul, avatul, șalăul, știuca, păstruga, cega, morunul, nisetrul, scrumbia). 
  	Cu siguranță, pelicanul reprezintă cea mai emblematică pasăre din arealul Deltei, unde trăiesc două specii - pelicanul comun (mult mai răspândit, 18 000 de indivizi) și pelicanul creț. Pelicanul comun este o pasăre migratoare care iernează  pe o suprafață  ce se întinde din nord-estul Africii și până în India, în delta Dunării fiind prezent doar în sezonul cald.
 	În anul 1991, Delta Dunării a intrat în patrimoniul mondial al UNESCO, fiind clasificată ca rezervație a biosferei  în România și ca parc național în taxonomia internațională a IUNC.

Imagini cu alte atracții turistice:

8. Imagini din universul popular românesc                   

9. Imagini de la Muzeul Naţional al Satului  ,,Dimitrie Gusti”
[image: ms17]

 
  [image: ms10]
   [image: ms14]
  [image: ms15]
 10. Conexiuni cu istoria

 	Ziua Naţională a României a fost  pe 10 mai, în perioada 1866-1947, apoi pe 23 august,  în perioada 1948-1989, iar pe 13 iulie 1990,  Parlamentul României  a decis ca ziua de 1 decembrie să devină  zi națională şi  sărbătoare publică la români. 
 	Această opţiune are semnificaţii profunde pentru istoria României, deoarece face trimitere la  Marea Unire, consfințită prin hotărârea Marii Adunări Naţionale Constituante care s-a întrunit la Alba Iulia în dimineaţa zilei de 1 decembrie 1918, când peste 1.200 de deputaţi au votat în unanimitate  unirea necondiţionată a Transilvaniei cu România. 
 	La actul istoric au asistat peste 150.000 de români, care şi-au manifestat bucuria împlinirii visului de  reîntregire a neamului pe graniţele vechii Dacii şi refacerea României lui Mihai Viteazu.  Este semnificativă afirmaţia episcopului Iulian Hossu: “Astăzi, prin hotărârea noastră se înfăptuiește România Mare. Una și nedespărțită. Pot fi fericiți toți românii de pe aceste plaiuri. Ne unim pe veci cu țara mamă România.”
 	Intensitatea trăirii acestui eveniment istoric, este exprimată sugestiv  de strigătul tânărului  din Lancrăm: “Trăiască România dodoloață!” A fost premoniţia unui copil pur care s-a adeverit în aprilie 1918, când Adunarea de la Chișinău a votat în urale revenirea Basarabiei la patria mamă. 
 	Proclamația de la Alba Iulia a fost consfințită juridic de către marile puteri ale vremii prin Tratatul de la Trianon din anul 1920. În anul 1922, “Ferdinand Întregitorul”, aşa cum a fost denumit de istorici, a fost încoronat  la Alba Iulia ca Rege al României Mari, în entuziasmul general  a zeci de mii de români.
 	În perioada interbelică, România Întregită a avut o extindere teritorială maximă de 295.641 km2.  În contextul celui de-al Doilea Război Mondial, România Mare a fost dezmembrată prin Pactul Ribbentrop-Molotov din 1939  şi  a ultimatimului sovietic de “retrocedare imediată a  Basarabiei şi Bucovinei de nord” (26 iunie 1940) , precum şi a Dictatului de la Viena (30 august 1940). În prezent,  suprafaţa României este de  238.391 km2.
 	Cu siguranţă, mândria de a aparţine unui popor cu tradiţii milenare şi o bogată zestre ereditară, se poate exprima de ziua naţională prin primenirea sufletului  în sărbătoare, atunci când ne raportăm la  matricea devenirii noastre în spaţiul european. La mulți ani, România!

                                                                         Epilog
 	Pentru realizarea lucrării “România fascinantă”, am urmărit să îmbin informațiile scrise cu cele transmise prin imagini - care  au fost  înregistrate personal cu aparatul de fotografiat  în timpul unor excursii  sau au fost preluate de pe Internet.
  	Îmi exprim speranța, stimați cititori, că v-am trezit interesul pentru cunoașterea valențelor multiple ale spațiului ondulat de la Dunăre și Marea Neagră, la Munții Carpați, în care s-a format cultura și civilizația unui popor unic în lume. 

